RO Jurnalul Oficial al Uniunii Europene L 347/38

DECIZIA NR. 1/2012 A COMITETULUI DE COOPERARE VAMALĂ AES-UE

din 29 noiembrie 2012

privind o derogare de la regulile de origine stabilite în Protocolul nr. 1 la Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, pentru a ține seama de situația specială a statelor din Africa de Est și de Sud în ceea ce privește conservele de ton și fileul de ton

(2012/787/UE)

COMITETUL DE COOPERARE VAMALĂ,

având în vedere Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, în special articolul 41 alineatul (4) din Protocolul nr. 1,

întrucât:

(1) Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte (1) (denumit în continuare „APE interimar”) se aplică, cu titlu provizoriu, de la 14 mai 2012 între Uniune și Republica Madagascar, Republica Mauritius, Republica Seychelles și Republica Zimbabwe.

(2) Protocolul nr. 1 la APE interimar referitor la definiția conceptului de „produse originare” și la metodele de cooperare administrativă cuprinde regulile de origine pentru importul de produse originare din statele AES în Uniune.

(3) În conformitate cu articolul 42 alineatul (8) din Protocolul nr. 1 la APE interimar, derogările de la regulile respective de origine se acordă automat în limita unei cote anuale de 8 000 de tone pentru conservele de ton și de 2 000 de tone pentru fileul de ton.

(4) Pentru a permite utilizarea efectivă și deplină a cotei disponibile, Mauritius, Seychelles și Madagascar au solicitat o derogare pentru cantitățile anuale de 8 000 de tone de conserve de ton și 2 000 de tone de file de ton importate în Uniune de la 1 ianuarie 2013 la 31 decembrie 2022.

(5) Deoarece cantitățile solicitate se încadrează în limitele cotei anuale care se acordă automat la cererea statelor AES, Comitetul de cooperare vamală ar trebui să aloce cota totală statelor AES. Prin urmare, ar trebui să se acorde o derogare statelor ESA pentru conservele de ton și fileul de ton pentru cantitățile solicitate.

(6) Trimiterea de la articolul 42 alineatul (8) din Protocolul nr. 1 la APE interimar „conserve de ton” trebuie înțeleasă ca fiind tonul conservat în ulei vegetal sau în alte moduri. Pentru aceste tipuri de ton, anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (2) („Nomenclatura combinată”) se referă la termenul „conservate”. Termenul „conserve de ton” cuprinde conservele de ton propriu-zise, dar și tonul ambalat sub vid în pungi de plastic sau alte recipiente. Prin urmare, este oportun să se utilizeze termenul „conserve de ton”.

(7) Din motive de claritate, ar trebui prevăzut în mod explicit faptul că tonul de la pozițiile SA 0302 sau 0303 este singurul material neoriginar care poate fi utilizat la producerea conservelor de ton și a fileului de ton de la codul NC 1604 14 16, pentru ca fileul de ton și conservele de ton în cauză să beneficieze de derogare.

(8) Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (3) prevede norme de gestionare a contingentelor tarifare. Pentru a asigura o gestionare eficientă, în contextul unei strânse cooperări între autoritățile din statele AES, autoritățile vamale din Uniune și Comisie, aceste norme ar trebui să se aplice mutatis mutandis cantităților importate în temeiul derogării acordate prin prezenta decizie.

(9) Derogarea ar trebui acordată pentru o perioadă de 5 ani, așa cum se prevede la articolul 42 alineatul (10) litera (a) din Protocolul nr. 1 la APE interimar.

(10) Pentru a permite o monitorizare eficientă a funcționării derogării, autoritățile din statele AES ar trebui să comunice periodic Comisiei informații în legătură cu certificatele de circulație EUR.1 eliberate,

DECIDE:

Articolul 1

Prin derogare de la Protocolul nr. 1 la APE interimar și în conformitate cu articolul 42 alineatul (8) din respectivul protocol, conservele de ton și fileul de ton înscrise la poziția 1604 din SA produse din ton neoriginar de la pozițiile SA 0302 sau 0303 se consideră ca fiind originare din statele AES, în conformitate cu dispozițiile articolelor 2-5 din prezenta decizie.

Articolul 2

Derogarea prevăzută la articolul 1 se aplică anual produselor și cantităților prevăzute în anexa la prezenta decizie, care sunt declarate pentru a fi puse în liberă circulație pe teritoriul Uniunii ca provenind din statele AES în cursul perioadei de la 1 ianuarie 2013 la 31 decembrie 2017.

Articolul 3

Cantitățile prevăzute în anexă se gestionează în conformitate cu articolele 308a, 308b și 308c din Regulamentul (CEE) nr. 2454/93.

Articolul 4

Autoritățile vamale din statele AES efectuează controale cantitative asupra exporturilor de produse menționate la articolul 1.

Toate certificatele de circulație EUR.1 eliberate de aceste autorități pentru produsele menționate la articolul 1 trebuie să conțină o trimitere la prezenta decizie.

Înainte de sfârșitul lunii următoare fiecărui trimestru, autoritățile vamale din țările respective transmit Comisiei, prin intermediul secretariatului Comitetului de cooperare vamală, o declarație a cantităților pentru care au fost emise certificate de circulație EUR. 1 în conformitate cu prezenta decizie, precum și seriile certificatelor respective.

Articolul 5

Rubrica 7 a certificatelor de circulație EUR. 1 eliberate în temeiul prezentei decizii conține una dintre următoarele indicații:

„Derogation – Decision No 1/2012 of the ESA-EU Customs Cooperation Committee of […]”; „Dérogation – Décision no 1/2012 du Comité de Coopération Douanière AfOA-UE du […]”.

Articolul 6

(1) Statele AES și Uniunea iau măsurile necesare pentru a pune în aplicare prezenta decizie.

(2) În cazul în care Uniunea constată, pe baza unor informații obiective, nereguli, fraude sau nerespectarea repetată a obligațiilor prevăzute la articolul 4, Uniunea poate solicita suspendarea temporară a derogării menționate la articolul 1 în conformitate cu procedura prevăzută la articolul 22 alineatele (5) și (6) din APE interimar.

Articolul 7

Prezenta decizie intră în vigoare la data adoptării.

Prezenta decizie se aplică de la 1 ianuarie 2013.

Adoptată la Bruxelles, 29 noiembrie 2012. Pentru Comitetul de cooperare vamală UE-AES Copreședinții Péter KOVÁCS, Vivianne FOCK TAVE

(1) JO L 111, 24.4.2012, p. 2.

(2) JO L 256, 7.9.1987, p. 1.

(3) JO L 253, 11.10.1993, p. 1.